遊雲門寺留題靈運上人房
作者：吳奎
朝代：宋

paragraphs: 雲門入雲深，樹密山轉幽。
谿亭脩竹裏，激激玉泉流。
仁智所遐想，古今爲勝遊。
我乘休沐至，窮覽殊難周。
金碧樓殿午，寒香松桂秋。
清風動高興，飄越不可收。
禪師索題詩，捉筆事冥搜。
欲速馳思遠，頃刻歷九州。
象外有真物，惝怳難爲求。
徒形陳熟言，羞澀爲爾留。